**Generalforsamling i Kvanløse Sogns Beboerforening d. 18. juni 2021 afholdes på Concura, Ringstedvej 239, 4300 Holbæk.**

**Bestyrelsens beretning for foreningsåret 2020**

Vores samfund, ja verden, har oplevet og stadig lever med den meget kedelige sygdom Corona. På den baggrund har regeringen besluttet mange restriktioner for at begrænse smitten, og det har vi også måttet leve med. På den baggrund har vi måttet aflyse en del arrangementer, som vi havde planlagt, idet vi har efterkommet regeringens beslutninger for at begrænse smitten.

Derfor er det en stor glæde for foreningen at kunne byde så mange velkommen til generalforsamling her på skolen. Det er jo også medlemmernes aften. Alt kan der spørges om, debatteres, kommes med meninger om og holdninger til. Alle medlemmer har taleret.

I følge vores vedtægter skal foreningens generalforsamling holdes i februar måned. Det kunne ikke gennemføres, ej heller d. 12. marts, 7. maj eller 4. juni. Men nu lykkes det.

Arrangementer: se bilag 1.

Medlemmer

I 2020 har vi haft 133 husstande som medlemmer, og der har været afholdt 5 bestyrelsesmøder. Ved vores første bestyrelsesmøde besluttede vi at lave følgende udvalg:

 Markedsføring (formand: Stig),

 Offentlige myndigheder (formand: Helle),

Udlejning /opsætning af flag (formand: Jens),

Medlemstegning (formand: Trine)

Og arrangementer (formand: René).

Det er sådan, at alle hjælper alle, således at beslutninger bliver gennemført i fællesskab. Dog er der én, som har ansvaret. Vi har omdelt 3 foldere og 3 særlige indbydelser. Vi har omdelt Kirkebladet 4 gange i sognet.

Flagallé

Vores nye flagallé er opsat 9 gange til stor glæde for sognet. Ud over de 6 gange som vi plejer, blev de også sat op den 1. marts i anledning af indvielsen af kirkestalden, fødselsdag i juli og konfirmation lørdag den 29. august fra Nr, Jernløse.

Vi har nu gennemgået de gamle flag, og vi har malet 20 gamle flagstænger, der har en længde på 4 meter. De er nu klar til udlejning – skønt at der er opsat flag i sognet! Vi har også i år givet telegram til den person, der blev konfirmeret.

Udlejning

Vi har haft 24 udlejninger, og pga. Corona’en var den største udlejningsmåned august. I den måned blev der holdt mange fester. Vi er glade for, at mange gør brug af vores udlejning, og foreningen har en god indtægt derved. En stor tak til Selvager for opbevaring og for et meget beskedent beløb.

Genbrugspladsen

Den benyttes af mange. Det er en fornøjelse, at vi kan komme dér når det passer bedst for hver enkelt. Efter at Tølløse sidste år blev åbnet, blev Jernløse Genbrugsplads lukket fredag og mandag. Det kan vi leve med. Vi skal huske at sortere korrekt efter de retningslinjer, som Fors A/S henviser til.

Petanque-anlæg

Der bliver spillet petanque hver mandag eftermiddag, men alle kan bruge det. Vi oplever også, at beboere går ned til anlægget og nyder det smukke område og får en sognesnak. Alle er velkomne til at bruge anlægget.

Hjemmeside / Facebook

Vores dygtige sekretær har revideret vores hjemmeside og dermed skabt en meget flot og informativ side, som altid er ajourført. Brug den – og følg med i, hvad der foregår i foreningen!

En anden måde at følge med på er via Facebook, som mange gør brug af. Det er foreningens mål med et højt informationsniveau, skønt det er meget arbejdskrævende.

Om sognet

Vi bor i et dejligt sogn med masser af natur og oplevelser. Kommunen har nu i 2021 afsat 1 mill. kr. til vedligeholdelse af stien omkring Maglesø. Det glæder vi os til, men det var også tiltrængt. Vi har også indkøbsmuligheder, fritidsaktiviteter, og tænk vi kan nå 6 provinsbyer på ca. ½ time med den gode infrastruktur, som sognet har!

Vi har en god kommunikation med myndighederne. Her tænker vi på vores kommune og Vejdirektoratet. Helle og jeg havde besøg af Vejdirektoratet d. 28.09.2020, hvor vi bl.a. talte om reparation af fortove i Kvanløse. Vi har også fået repareret fortovet over for Ragnhild’s. Vi har gjort opmærksom på parkeringspladsen ved Ringstedvej 259, hvor de har fjernet borde, bænke og affaldsbeholdere. Mange gør brug af denne holdeplads, derfor skal tingene være i orden.

Vi havde besøg af 3 personer fra Vejdirektoratet d. 20.04.2021. Her debatterede vi udviklingen af sognet, fortove og holdeplads, trafik, cykel- og gangsti fra skolen til Tjørnedevej samt flag i Igelsø. Men: ting tager tid! Med kommunen arbejder vi sammen om forskønnelse af Tingstedet. Vi har ansøgt kommunen om det, men de kom frem med en kontrakt, som vi på ingen måde kunne acceptere. På den baggrund modtager vi et nyt oplæg, som vi afventer.

Med hensyn til hastighedsnedsættelse på Havremarken har vi i første omgang fået nej, men vi arbejder videre med sagen.

Endelig arbejder vi videre med Ringstedvej 192. Den ejendom skal fjernes, idet den forfalder dag for dag. I den anledning havde vi besøg d. 19.10.2020 af vores boligminister Kåre Dybvad og vores borgmester. Vi havde en god debat om ejendommens forfald. Samtidig er der med finanslovsaftalen afsat en pulje til nedrivning af ejendomme i landdistrikter på 261 mill. kr. Vi vil følge det op, da ejendommen skal rives ned – det vil forskønne sognet.

Som det fremgår af beretningen, er der mange ting, der skal gøres og følges op på. Det er vi klar til, men ting tager tid, og det har på ingen måde gjort det nemmere, at vi samtidig har levet med Corona-krisen.

Vi vil fortsat arbejde for, at Kvanløse sogn er et godt sted at bo i, og vi vil gøre vores til, at fællesskabet styrkes, så vores område bliver stærkt ifølge vores vedtægter §3.

Tak

Der skal lyde en meget stor tak til jer alle. Vi har tit brug for hjælp, og den er altid til rådighed. Personligt vil jeg gerne sige tak til bestyrelsen, suppleanterne og revisorerne. Tak for jeres indsats – det er en fornøjelse at arbejde sammen med jer. Bestyrelse og suppleanter siger tak til medlemmerne og alle sognets beboere for den store opbakning, I giver foreningen.

Det var bestyrelsens beretning for 2020.

Tak